Φασολάδα κόκκινη με λεμόνι και ξύσμα πορτοκαλιού
Από το πάντρεμα ντομάτας και λεμονιού προκύπτει μια λεπτή, φίνα οξύτητα, που κοντράρει τη γλύκα των κρεμμυδιών.
250 γρ. φασόλια μέτρια, μουλιασμένα αποβραδίς , 1 1⁄2 φλιτζ. τσαγιού καρότα, τριμμένα στο χοντρό μέρος του τρίφτη (περίπου 300 γρ.) , 2 1⁄2 φλιτζ. τσαγιού σέλινο (με τα φύλλα του), ψιλοκομμένο , 2 μέτρια κρεμμύδια, κομμένα σε μικρά καρέ, 1 κονσέρβα ολόκληρα ντοματάκια, χτυπημένα στο μούλτι ελαφρώς μέχρι να ψιλοκοπούν, 2 κουτ. σούπας χυμός λεμονιού , 1 κουτ. γλυκού ξύσμα από ακέρωτο, βιολογικό πορτοκάλι , 1 κουτ. γλυκού ξερός δυόσμος, τριμμένος σε σκόνη, 1/3 φλιτζ. τσαγιού ελαιόλαδο , 1/4 κουτ. γλυκού μπούκοβο, κατά προτίμηση καυτερό , αλάτι, πιπέρι φρεσκοτριμμένο
Για την κόκκινη φασολάδα με λεμόνι και ξύσμα πορτοκαλιού, στραγγίζουμε τα φασόλια, τα ξεπλένουμε και τα βάζουμε σε μια κατσαρόλα με 6 - 7 φλιτζάνια νερό. τα αφήνουμε να βράσουν, χωρίς αλάτι, για περίπου 20 λεπτά, ξαφρίζοντας, αν χρειαστεί.Προσθέτουμε τα κρεμμύδια και συνεχίζουμε το μαγείρεμα με σκεπασμένη την κατσαρόλα για περίπου 40 λεπτά, σε μέτρια φωτιά. Δυναμώνουμε τη φωτιά και προσθέτουμε την ντομάτα, το καρότο, το σέλινο, αλάτι, λίγο πιπέρι και το μπούκοβο. Μαγειρεύουμε για 20 - 25 λεπτά ακόμη ή μέχρι να μαλακώσουν καλά τα φασόλια και τα λαχανικά. Ρίχνουμε στο μούλτι το λάδι, το λεμονοχυμό, το ξύσμα πορτοκαλιού, το δυόσμο και 2 κουτάλες από τη φασολάδα (υγρά μαζί με φασόλια και λαχανικά) και τα χτυπάμε μέχρι να πολτοποιηθούν καλά.Ρίχνουμε τον πολτό στην κατσαρόλα, σβήνουμε τη φωτιά και αφήνουμε τη φασολάδα να χυλώσει πάνω στο σβηστό μάτι, για περίπου 5 - 10 λεπτά.
Καρότα,Ντομάτα,Όσπρια,Φασόλια,Vegan,Νηστίσιμα,Χορτοφαγικά,Χωρίς γαλακτοκομικά